Osobitná správa č. 11/2012 „Priama podpora na dojčiace kravy, bahnice a kozy v rámci čiastočného vykonávania opatrení SPS“





GLOSÁR Dojčiaca krava : Krava mäsového plemena alebo krava krížená s mäsovým plemenom, určená na produkciu teliat mäsového typu. Dojčiace kravy sú matky, ktoré poskytujú všetko svoje mlieko teľatám. EPZF : Európsky poľnohospodársky záručný fond. Euratom : Európske spoločenstvo pre atómovú energiu. Eurostat : Štatistický úrad Európskej únie poverený úlohou poskytovať EÚ štatistiky na európskej úrovni, ktoré umožňujú porovnania medzi krajinami a regiónmi. GR pre poľnohospodárstvo a rozvoj vidieka : Generálne riaditeľstvo pre poľnohospodárstvo a rozvoj vidieka. Hovädzie a teľacie mäso : Mäso z dobytka mladšieho než jeden rok sa nazýva teľacie, zatiaľ čo mäso z ostatného dobytka sa nazýva hovädzie. Ovce a kozy, na ktoré možno poskytnúť podporu : "Bahnica" je každá samica druhov oviec, ktorá už aspoň raz rodila alebo dosiahla vek najmenej jedného roka, a "koza" je každá samica druhov kôz, ktorá už aspoň raz rodila alebo dosiahla vek najmenej jedného roku. Prémie na bahnice a kozy sa preto vyplácajú len na ovce a kozy. Prežúvavec : Zviera, ktoré má viac než jeden žalúdok a po prehltnutí potravu vracia späť na prežúvanie. SBCS : Škótsky režim podpory na teľatá (Scottish beef calf scheme). SEC : Generálny sekretariát: interné dokumenty Komisie. SPS : Režim jednotnej platby. ZFEÚ : Zmluva o fungovaní Európskej únie. ZO : Znevýhodnené oblasti sú oblasti, v ktorých je poľnohospodárska výroba alebo činnosť náročnejšia z dôvodu znevýhodnených prírodných podmienok. ZHRNUTIE I. Po reforme SPP v roku 2003 poľnohospodárska podpora, ktorá bola predtým udeľovaná formou priamej pomoci prepojenej na konkrétnu výrobu poľnohospodárskych výrobkov (tzv. viazaná pomoc), sa viac nemusela vyplácať vo vzťahu k výrobe (t. j. bola oddelená) od zavedenia SPS – režimu jednotnej platby. II. Predpokladali sa však niektoré výnimky z úplného oddelenia podpory v konkrétnych sektoroch a regiónoch, aby sa obmedzili potenciálne negatívne účinky okamžitého prechodu na úplné oddelenie, a to zachovaním poľnohospodárskej výroby v konkrétnych zraniteľných regiónoch a zabezpečením prínosov z hľadiska životného prostredia pokračovaním v konkrétnej poľnohospodárskej výrobe. Členské štáty mohli pokračovať v už existujúcich režimoch podpory na dojčiace kravy, bahnice a kozy pod možnosťou nazvanou "Čiastočné vykonávanie SPS" a ostatných osobitných opatreniach podpory (známe ako článok 69 a článok 68). Legislatívne návrhy Komisie pre SPP do roku 2020 [1] umožňujú členským štátom udeľovať dobrovoľne viazanú podporu. III. Dvor audítorov hľadal odpovede na nasledujúce otázky: Je priama podpora na dojčiace kravy, bahnice a kozy v rámci čiastočného vykonávania SPS: a) zameraná na najrelevantnejšie regióny členských štátov? b) účinná v udržiavaní konkrétnej výroby, a tak predchádza negatívnym sociálnym, ekonomickým a environmentálnym účinkom? c) dobre monitorovaná a hodnotená Komisiou a členskými štátmi? IV. Dvor audítorov dospel k záveru, že kontrolované režimy, tak ako sú navrhnuté, nie sú zamerané na regióny a poľnohospodárske oblasti, v ktorých by boli najrelevantnejšie, čím sa zoslabuje ich účinok. V. Dvor audítorov nenašiel presvedčivé dôkazy, ktoré by preukázali, že kontrolované režimy sú vo všeobecnosti účinnejším nástrojom na zachovanie výroby než oddelená podpora spojená s ostatnými opatreniami financovanými EÚ a členskými štátmi, a tým hospodárskej činnosti v regiónoch s malým počtom ekonomických alternatív a na zabezpečenie prínosov z hľadiska životného prostredia. VI. Okrem toho existujú nedostatky v monitorovaní hlavných ukazovateľov výkonnosti a v hodnotení konečných sociálnych a environmentálnych vplyvov týchto režimov zo strany Komisie a členských štátov, ako aj nedostatočná koordinácia s ostatnými opatreniami, ktoré majú podobné ciele. VII. Ak Rada a Európsky parlament prijmú návrh Komisie dobrovoľne pokračovať vo viazanej podpore po roku 2013, Dvor audítorov odporúča Komisii: a) pridať požiadavku na zameranie režimov priamej viazanej podpory pre tieto sektory; b) v spolupráci s členskými štátmi objasniť najrelevantnejšie typy poľnohospodárskych činností na zachovanie výroby, a tak riešiť príslušné sociálne, ekonomické a environmentálne aspekty; c) konkretizovať požiadavky a opatrenia na monitorovanie, ktoré očakáva od členských štátov, a zaviesť rámec nepretržitého monitorovania, ktorý by zahŕňal všetky priame platby vyplatené na podporu sektorov chovu zvierat v členských štátoch; d) v spolupráci s členskými štátmi zrealizovať ucelené hodnotenie dosahu rôznych režimov podpory ovplyvňujúcich dané sektory s cieľom zvýšiť konkurencieschopnosť poľnohospodárskych podnikov. ÚVOD SEKTORY HOVÄDZIEHO A TEĽACIEHO A OVČIEHO/KOZIEHO MÄSA V EÚ 1. Sektory hovädzieho a teľacieho a ovčieho a kozieho mäsa (ďalej len sektory "hovädzieho" a ovčieho/kozieho mäsa) sú veľmi dôležité pre poľnohospodárstvo EÚ. EÚ je tretím najväčším výrobcom hovädzieho a teľacieho mäsa vo svete s takmer 8 miliónmi ton zabitého dobytka, čo predstavuje takmer 12 % svetovej produkcie hovädzieho mäsa [2]. Jedna tretina hovädzieho mäsa vyrobeného v EÚ [3] je priamym výrobkom špecializovaných výrobcov hovädzieho mäsa, ktorí chovajú "dojčiace kravy", ktoré rodia a kŕmia teľatá. Stáda dojčiacich kráv sa vo všeobecnosti kŕmia systémom extenzívneho spásania a ich mláďatá sú po odstavení buď predané priamo na zabitie alebo iným špecializovaným výrobcom, ktorí vykrmujú hovädzí dobytok pred zabitím v intenzívnejšom systéme výroby. Podľa najnovších údajov sa stáda dojčiacich kráv v EÚ stabilizovali na približne 12,4 milióna zvierat v rokoch 2000 až 2010 [4]. 2. Výroba v sektore ovčieho/kozieho mäsa, ktorá je v posledných rokoch stabilná na úrovni niečo nad 1 milión ton, klesla na 804000 ton v roku 2009. Veľkosť stád v EÚ je približne 81 miliónov oviec, čo predstavuje pokles z 91 miliónov v roku 2008, a 13 miliónov kôz. PRIAMA PODPORA EÚ NA SEKTORY HOVÄDZIEHO A OVČIEHO/KOZIEHO MÄSA 3. Poľnohospodári v sektoroch hovädzieho a ovčieho/kozieho mäsa boli v minulosti podporovaní rôznymi priamymi podporami EÚ. Primárnym cieľom poskytovania podpory týmto sektorom bolo udržať výrobu, "najmä v oblastiach, kde neexistuje iná alternatíva" a "kde je tento chov významný pre miestnu ekonomiku" [5]. Aby boli poľnohospodári oprávnení na priamu podporu EÚ, museli mať nároky na prémie (individuálne kvóty), ktoré predstavovali kvantitatívne limity pre každý členský štát a boli rozdeľované medzi poľnohospodárov na základe žiadosti. 4. Priama podpora pre poľnohospodárov v tomto sektore zahŕňa okrem iného základnú prémiu a dodatočnú/doplnkovú prémiu [6] na dojčiace kravy, bahnice a kozy. Ide o prémie na zvieratá [7], ktorých cieľom je zachovať počet úžitkových zvierat, ktoré budú mať mláďatá (teľatá alebo jahňatá), ktoré zas zabezpečujú dodávky pre spracovateľský priemysel (špecializované výkrmovne alebo bitúnky). 5. Pri reforme SPP v roku 2003 sa zaviedol pojem oddelenia [8] (t. j. odstránenie prepojenia medzi platbou dotácie a požiadavkou na konkrétnu výrobu) poľnohospodárskych platieb a nový systém priamej podpory EÚ – režim jednotnej platby (SPS). Ako výnimku z oddelenia podpory, ak členské štáty zastávali názor, že existovalo riziko narušenia poľnohospodárskych trhov alebo zanechania výroby v dôsledku prechodu na SPS, mali možnosť zachovať časť priamej podpory v niektorých sektoroch [9] v existujúcej podobe, t. j. čiastočné vykonávanie SPS [10]. 6. Osem členských štátov sa rozhodlo využiť možnosť ponechať priame podpory na dojčiace kravy, bahnice a kozy v rámci čiastočného vykonávania SPS (pozri tabuľku 1). Prémie na dojčiace kravy bolo možné ponechať viazané na 100 %, čo znamená, že bolo možné vyplácať ich ako pred reformou. Pri prémiách na bahnice a kozy 50 % viazanie znamenalo, že len polovica ročných finančných rámcov, ktoré boli k dispozícii v rozsahu systému z roku 2001, mohli pokračovať ako viazané platby [11] (inak to je pri najvzdialenejších regiónoch [12], kde je 100 % viazanie). TABUĽKA 1 ČLENSKÉ ŠTÁTY, KTORÉ SI PONECHALI VIAZANÉ PRÉMIE NA DOJČIACE KRAVY, BAHNICE A KOZY [13] Členský štát | Sektor | Výška prémie | Rakúsko, Belgicko | Prémia na dojčiace kravy | 200 EUR na dojčiacu kravu; až do 50 EUR dodatočnej prémie10,50 EUR na bahnicu; 3,50 EUR doplnkovej prémie; a 8,40 EUR na kozu [9999] | Dánsko, Fínsko, Slovinsko | Prémia na bahnice a kozy | Francúzsko, Portugalsko, Španielsko | Prémia na dojčiace kravy a prémia na bahnice a kozy | 7. V roku 2008 v rámci hodnotenia SPP v polovici obdobia, ktoré je známe ako "kontrola stavu", Komisia navrhla [14] pokračovať v cielenom selektívnom oddeľovaní podpory, pričom použila argumenty uvedené v rámčeku 1. 8. A tak po vstupe do platnosti právnych predpisov z roku 2009 [15] po "kontrole stavu" bolo zavedené ďalšie oddelenie priamej podpory pre sektor výroby mäsa [16]. Nedošlo však k žiadnej zmene pri prémiách na dojčiace kravy, bahnice a kozy, pretože členské štáty, ktoré sa v roku 2003 rozhodli pre čiastočné vykonávanie SPS v týchto sektoroch, mohli naďalej pokračovať v tejto možnosti s dôrazom na rozdeľovanie finančných prostriedkov podľa regionálnych potrieb [17]. Okrem toho možnosť poskytovať podporu týmto dvom sektorom bola rozšírená o dve opatrenia prepojené na konkrétne typy poľnohospodárstva a poľnohospodárskych činností (pozri rámček 2). RÁMČEK 1 ARGUMENTY PREDLOŽENÉ KOMISIOU NA POKRAČOVANIE ČIASTOČNÉHO VYKONÁVANIA SPS V KONTROLOVANÝCH SEKTOROCH "[...] rozsah nedávnych reforiem a začlenenie viacerých sektorov do SPS spôsobujú, že je čiastočne viazaná podpora menej relevantná a často bráni poľnohospodárom dosiahnuť lepšiu konkurencieschopnosť a orientáciu na trh. Okrem toho, v prípade neziskových sektorov sú na tom poľnohospodári horšie ako tí v rámci úplného oddelenia podpory, pretože dostávajú nižšie platby [18]. Navyše poľnohospodári, ktorí stále dostávajú viazanú podporu, musia čeliť viazanému aj oddelenému systému, ktoré bežia paralelne, čím sa zvyšuje zložitosť a administratívne náklady bez akýchkoľvek príjmových výhod. Z vyššie uvedených dôvodov by bol želateľný prechod na úplné oddelenie podpory. […] Avšak v niektorých špecifických prípadoch je minimálna úroveň poľnohospodárskej výroby dôležitá na udržanie hospodárskej činnosti v regiónoch s malým počtom ekonomických alternatív, na zabezpečenie primeranej dodávky surovín pre spracovateľský priemysel alebo na zabezpečenie prínosov z hľadiska životného prostredia." 9. Súčasný trend v členských štátoch využívajúcich možnosť čiastočného vykonávania SPS pre tieto režimy je smerom k začleneniu týchto prémií do SPS. To znamená, že poľnohospodári, ktorí predtým prijímali platby v rámci kontrolovaných režimov, sú teraz oprávnení prijímať platby v rámci SPS bez toho, aby museli zachovať zvieratá. Prémia na bahnice a kozy už bola alebo sa plánuje oddeliť vo väčšine týchto členských štátov, zatiaľ čo Francúzsko čiastočne oddelilo prémiu na dojčiace kravy v roku 2010. V dôsledku toho ročné sumy v rámci čiastočného vykonávania klesli z viac než 2 mld. EUR v roku 2006 (v tomto roku všetky členské štáty prešli na SPS) na niečo nad 1 mld. EUR v roku 2011 (pozri tabuľku 2). LEGISLATÍVNE NÁVRHY K SPP PO ROKU 2013 10. Komisia prijala legislatívne návrhy k SPP po roku 2013, v ktorých sa okrem iného stanovujú nové pravidlá priamych platieb pre poľnohospodárov na základe podporných režimov v rámci SPP [19]. Podľa článku 38 ods. 2 tohto návrhu "viazanú podporu možno poskytnúť len sektorom alebo regiónom členského štátu, v ktorom určité druhy poľnohospodárstva alebo určité poľnohospodárske sektory osobitného významu pre hospodárstvo a/alebo spoločnosť a/alebo životné prostredie podliehajú určitým ťažkostiam." V sektoroch hovädzieho a ovčieho/kozieho mäsa by dobrovoľne viazaná podpora bola naďalej umožnená, čím by sa zachovala možnosť priamej podpory ako v rámci kontrolovaných režimov. RÁMČEK 2 DVE NOVÉ OPATRENIA ZAVEDENÉ V NARIADENÍ Z ROKU 2009 Článok 63 nariadenia (ES) č. 73/2009: Členské štáty môžu odchylne od predchádzajúcich ustanovení využiť finančné prostriedky predtým vyplatené ako viazané platby na stanovenie platobných nárokov alebo zvýšenie hodnoty platobných nárokov na základe druhu poľnohospodárskych činností, ktoré nemusia byť nevyhnutne prepojené na predtým viazané platby. Článok 68 nariadenia (ES) č. 73/2009 umožňuje kompenzácie pre sektor mlieka a mliečnych výrobkov, hovädzieho a teľacieho mäsa, ovčieho a kozieho mäsa a ryže v hospodársky alebo environmentálne citlivých oblastiach alebo na hospodársky citlivé typy hospodárenia. Členské štáty môžu vyčleniť 10 % svojich vnútroštátnych stropov na vytvorenie konkrétnych režimov priamej podpory na hospodárenie v týchto sektoroch. Táto možnosť nahradila a rozšírila možnosti poskytovania viazanej podpory, ktorá bola predtým dostupná na základe ustanovení článku 69 nariadenia (ES) č. 1782/2003. TABUĽKA 2 VÝVOJ ROZPOČTU NA KONTROLOVANÉ REŽIMY (EUR) | Prémia | Rozpočtové prostriedky v roku 2011 | Rozpočtové prostriedky v roku 2010 | Výsledok za rok 2009 | Výsledok za rok 2006 | Prémia na dojčiace kravy | 952000000 | 1162000000 | 1153141941 | 1257884680 | Dodatočná prémia na dojčiace kravy | 51000000 | 52000000 | 51723556 | 62112145 | Medzisúčet (a) | 1003000000 | 1214000000 | 1204865497 | 1319996825 | Prémia na ovce a kozy | 22000000 | 258000000 | 232868953 | 691666492 | Doplnková prémia na ovce a kozy | 7000000 | 78000000 | 72391238 | 215169838 | Dodatočné platby v sektore oviec a kôz | - | - | - | - | Medzisúčet (b) | 29000000 | 336000000 | 305260191 | 906836330 | SPOLU [ (a) + (b) ] | 1032000000 | 1550000000 | 1510125688 | 2226833155 | ROZSAH AUDITU A AUDÍTORSKÝ PRÍSTUP ROZSAH AUDITU 11. Počas auditu sa preskúmali režimy podpory na dojčiace kravy, bahnice a kozy. Audit zahŕňal obdobie okamžite pred zavedením reformy z roku 2003 (t. j. rok 2005) do roku 2010 vrátane. 12. Všeobecná audítorská otázka znela: Je priama podpora na dojčiace kravy, bahnice a kozy v rámci čiastočného vykonávania SPS: a) zameraná na najrelevantnejšie regióny členských štátov? b) účinná v udržiavaní konkrétnej výroby, a tak predchádza negatívnym sociálnym, ekonomickým a environmentálnym účinkom? c) dobre monitorovaná a hodnotená Komisiou a členskými štátmi? AUDÍTORSKÝ PRÍSTUP 13. Audit pozostával z kontrol Komisie (Generálne riaditeľstvo pre poľnohospodárstvo a rozvoj vidieka) a štyroch [20] členských štátov uplatňujúcich režimy a vývoj v týchto sektoroch v dvoch ďalších členských štátoch [21] bol preskúmaný prostredníctvom dokladových kontrol. Okrem toho kontroly na účely zistenia faktov sa vykonali v dvoch členských štátoch, ktoré plne zaviedli SPS [22], aby sa porovnal vývoj v sektoroch hovädzieho a ovčieho/kozieho mäsa v členských štátoch, ktoré neuplatňovali kontrolované režimy. 14. Audítorské dôkazy sa zhromažďovali: a) preskúmaním postupov Komisie na monitorovanie a spisov týkajúcich sa prípravnej práce na legislatívnych návrhoch v daných dvoch sektoroch, vrátane hodnotení a iných štúdií; b) na zasadnutiach s príslušnými vnútroštátnymi správami, ako aj počas rozhovorov so zástupcami poľnohospodárov oboch sektorov; c) preskúmaním kvality analýz a podporných dôkazov členských štátov, pokiaľ ide o primeranosť prémií na dojčiace kravy, bahnice a kozy v udržiavaní [23] minimálnej úrovne poľnohospodárskej výroby v poľnohospodárskych ekonomikách v určitých regiónoch, a to najmä tam, kde poľnohospodári nemôžu využiť iné ekonomické alternatívy; d) kontrolami na mieste u niekoľkých konečných príjemcov, aby sa prerokovala situácia v ich poľnohospodárskych podnikoch a účinky týchto režimov na ich rozhodnutia o výrobe; e) analýzou minulých trendov vo výrobe, ako aj sociálnych a environmentálnych účinkov v kontrolovaných členských štátoch a porovnaním s členskými štátmi, ktoré plne zaviedli SPS popri špecifických vnútroštátnych opatreniach alebo opatreniach EÚ na zameranie týchto sektorov; f) preskúmaním a analýzou relevantných štúdií a štatistík. PRIPOMIENKY ZAMERANIE REŽIMOV NA NAJRELEVANTNEJŠIE REGIÓNY ČLENSKÝCH ŠTÁTOV 15. Ponechanie kontrolovaných režimov bolo odôvodnené tým, že v regiónoch čeliacich ťažkostiam a v zraniteľných sektoroch, napr. v sektoroch hovädzieho a ovčieho/kozieho mäsa, môžu dostatočne zamerané opatrenia znížiť riziko zanechania výroby a následné negatívne sociálne, ekonomické a environmentálne účinky. Počas auditu sa posúdilo, či Komisia a členské štáty analyzovali a identifikovali najrelevantnejšie regióny v členských štátoch, t. j. zraniteľné regióny a poľnohospodárske oblasti s územiami, kde by zanechanie výroby malo škodlivé účinky, a či koncepcia režimov bola vhodná na to, aby zasiahla chovateľov dobytka. VÄČŠINA FINANČNÝCH PROSTRIEDKOV NEPODLIEHA USTANOVENIAM O PRIMERANOM ZAMERANÍ PODPORY 16. Určité zameranie finančných prostriedkov už implicitne vyplýva z povahy daných režimov a poľnohospodárskej činnosti, ktorú dotujú, t. j. poľnohospodárska činnosť, ktorá je vo všeobecnosti vykonávaná rozsiahlym spásaním zvieratami na pôde, ktorá nie je vhodná na pestovanie plodín. Avšak bez explicitných a dostatočných ustanovení o zameraní môže viesť priama podpora k dotovaniu iných, intenzívnejších spôsobov chovu zvierat. 17. Komisia nezačlenila do vykonávacích ustanovení režimov regionálnu požiadavku, ktorá by explicitne zameriavala podporu tam, kde by bola najúčinnejšia. V dôsledku toho, tak ako sa v súčasnosti podpora realizuje, jej účinky sú oslabené rozptýlením po všetkých členských štátoch. Pravidlá oprávnenosti na základné [24] prémie na dojčiace kravy a bahnice, predstavujúce viac než 90 % rozpočtovaných prostriedkov na dané dva kontrolované sektory, explicitne nezameriavajú podporu na zraniteľné regióny členského štátu. CIELENÉ ZLOŽKY REŽIMOV SÚ OBMEDZENÉ ALEBO SA POSTUPNE STRÁCAJÚ 18. V súčasných režimoch sú niektoré zložky, ktoré sú explicitne zamerané, konkrétne základná prémia na kozy, doplnková prémia na bahnice a kozy a dodatočná prémia na dojčiace kravy. Tieto zložky však nie sú primerane zamerané na poľnohospodárske regióny, alebo ich finančná hodnota je obmedzená. Okrem toho sa postupne integrujú do SPS. 19. Pravidlá oprávnenosti na základnú prémiu na kozy [25] zameriavajú priamu pomoc na poľnohospodárov v konkrétnych oblastiach, v ktorých výroba spĺňa určité kritériá. Avšak členské štáty s pomerne veľkými stádami kôz sa rozhodli plne integrovať prémiu na kozy do SPS, a tým znížili potenciál na zameranie tejto pomoci (pozri rámček 3). 20. "Doplnková prémia na bahnice a kozy" je zameraná na určité regióny a konkrétne poľnohospodárske postupy [26]. Je navrhnutá tak, aby sa vyplácala len "poľnohospodárom v oblastiach, v ktorých chov oviec a kôz predstavuje tradičnú činnosť alebo významne prispieva k vidieckemu hospodárstvu". Avšak táto prémia, ktorá v roku 2006 dosiahla výšku 215 mil. EUR, sa postupne stráca, pretože prevláda tendencia plne ju integrovať do SPS [27]. V skutočnosti v kalendárnom roku 2010 len Portugalsko a Fínsko mali túto prémiu ešte viazanú. RÁMČEK 3 ČLENSKÉ ŠTÁTY PRESTÁVAJÚ VYUŽÍVAŤ CIELENÉ ZLOŽKY KONTROLOVANÝCH REŽIMOV Francúzsko, ktoré má populáciu viac než 1,3 milióna kôz (čo predstavuje 10 % kôz v EÚ), sa rozhodlo plne integrovať prémiu na kozy do SPS od roku 2006 a prémiu na bahnice od roku 2010. Španielsko, ktorého podiel na celkovom počte kôz v EÚ dosahuje 22 %, taktiež plne oddelilo tieto prémie od roku 2010. Najväčší producent kôz v EÚ, Grécko (približne 38 % celkovej populácie kôz), sa rozhodlo plne integrovať prémiu na kozy do SPS po jej zavedení. 21. Dodatočná prémia na dojčiace kravy taktiež obsahuje ustanovenie o jej zameraní tým, že je viazaná na konvergentné regióny [28]. Tieto regióny však nemusia byť nevyhnutne poľnohospodárskymi regiónmi, v ktorých by zachovanie dojčiacich kráv mohlo byť výslovne spojené s konkrétnymi sociálnymi a environmentálnymi vplyvmi. Dodatočná prémia na dojčiace kravy dosiahla v roku 2010 výšku 51 mil. EUR (pokles zo -62,1 mil. EUR v roku 2006), čo predstavuje 5 % celkovej sumy kontrolovaných režimov. Podrobné sumy podľa opatrení a členských štátov sú uvedené v prílohe I. ÚČINNOSŤ REŽIMOV V UDRŽIAVANÍ KONKRÉTNEJ VÝROBY, A TÝM PREDCHÁDZANIE NEGATÍVNYM SOCIÁLNYM, EKONOMICKÝM A ENVIRONMENTÁLNYM VPLYVOM 22. Cieľom režimov bolo udržať určitú úroveň konkrétnej výroby v zraniteľných regiónoch, a tým predísť negatívnym sociálnym, ekonomickým a environmentálnym následkom reštrukturalizácie v dôsledku oddelenia podpory [29]. Tieto ciele sú naďalej relevantné v legislatívnych návrhoch Komisie na rámec SPP na obdobie 2014 – 2020 [30]. 23. Počas auditu sa preto preskúmalo, či sa trendy v daných dvoch sektoroch v kontrolovaných členských štátoch výrazne líšili od trendov v členských štátoch, ktoré plne integrovali prémie do SPS, a či možno pripísať akýkoľvek rozdiel kontrolovaným režimom. NEEXISTUJÚ PRESVEDČIVÉ DÔKAZY, ŽE KONTROLOVANÉ REŽIMY SILNE OVPLYVŇUJÚ CELKOVÝ VÝVOJ POČTU ZVIERAT 24. Celkovo sa počet dojčiacich kráv v členských štátoch využívajúcich čiastočné vykonávanie SPS mierne zvýšil [31] (+ 2 %) v rokoch 2005 až 2010, zatiaľ čo ich počet v členských štátoch s oddelenou podporou klesol o 6 % [32]. Avšak vplyv prémií na dojčiace kravy nie je zjavný oproti všeobecným trendom vo vývoji počtu dojčiacich kráv v jednotlivých členských štátoch. 25. Napríklad vo Francúzsku, členskom štáte s čiastočným vykonávaním SPS, ktorý sa podieľa približne 32 % na celkovom počte dojčiacich kráv, sa stádo v rokoch 2001 až 2004 zmenšovalo; avšak od roku 2004 začal počet dojčiacich kráv rásť a od roku 2008 je pomerne stabilný (pozri graf 1). Pokles v období 2001 – 2004 nastal aj napriek existencii prémií na dojčiace kravy a ďalšej priamej podpore sektoru hovädzieho mäsa. 26. Naopak Nemecko, ktoré plne oddelilo kontrolované režimy a medzi členskými štátmi sa podieľa približne 6 % na celkovom počte dojčiacich kráv, zaznamenalo pokles v rokoch 2000 až 2004, keď boli prémie na dojčiace kravy stále dostupné. Odvtedy sa počet dojčiacich kráv stabilizoval/klesal pomalšie, dokonca aj po úplnom zavedení SPS. GRAF 1 TRENDY VO VÝVOJI POČTU DOJČIACICH KRÁV VO FRANCÚZSKU A V NEMECKU V ROKOCH 2000 – 2010 +++++ TIFF +++++ Zdroj: Na základe údajov Eurostatu. 27. V počte oviec, ktorý dlhodobo klesá, sa neprejavuje výrazná zmena v tomto trende v členských štátoch, ktoré zaviedli SPS plne alebo čiastočne od roku 2005. Tento pokles je taký výrazný, že ho nedokážu odvrátiť prémie v kontrolovaných režimoch, ktoré sú dostupné od deväťdesiatych rokov (pozri graf 2). Počet kôz je stabilný v členských štátoch, ktoré zaviedli SPS plne alebo čiastočne. 28. Okrem toho, skutočnosť, že štyri [33] zo šiestich členských štátov, ktoré si ponechali 50 % viazanie podpory pri prémiách na bahnice a kozy, sa rozhodli plne integrovať tieto prémie do SPS a namiesto toho využiť podporu podľa článku 68 pre tieto sektory, naznačuje, že tieto prémie neboli považované za úplne účinné (pozri rámček 4). TIETO TRENDY V POČTE ZVIERAT SÚ OVPLYVNENÉ NAJMÄ VONKAJŠÍMI ALEBO KONTEXTOVÝMI FAKTORMI OSOBITÝMI PRE KAŽDÝ ČLENSKÝ ŠTÁT 29. Keďže chýba jasné prepojenie medzi prémiami na zvieratá a počtom zvierat, možno predpokladať, že výrazné vonkajšie alebo kontextové faktory, ktoré sú osobité pre každý členský štát, majú dominantný vplyv na vývoj počtu zvierat. Medzi tieto faktory patrí vhodnosť pôdy, trhové okolnosti, rozsah konkurencie z tretích krajín a chute spotrebiteľov. GRAF 2 TREND V POČTE OVIEC A KÔZ V ČLENSKÝCH ŠTÁTOCH S VIAZANOU A ODDELENOU PODPOROU V ROKOCH 2000 – 2010 +++++ TIFF +++++ Zdroj: Na základe údajov Eurostatu. 30. Tieto vonkajšie a kontextové faktory majú taký silný celkový vplyv, že kontrolované režimy buď strácajú svoj účinok, ak sú tieto faktory pozitívne, alebo nemôžu situáciu zvrátiť, ak sú tieto faktory negatívne. Dokazuje to aj analýza dlhodobých trendov v počte zvierat v členských štátoch, ktorú vykonal Dvor audítorov (pozri rámček 5), aj hodnotenia Komisie a ďalšie štúdie [34]. RÁMČEK 4 PRÍKLAD INTEGRÁCIE REŽIMOV PRE BAHNICE A KOZY DO SPS A POSKYTOVANIA DODATOČNEJ OSOBITNEJ PODPORY PRE SEKTOR OVIEC A KÔZ Od roku 2010 Francúzsko úplne oddelilo prémie na ovce a navrhlo viac zameraný a cielený režim osobitnej podpory, aby tak nahradilo režim podpory na bahnice a kozy v rámci čiastočného vykonávania SPS, na základe technických a ekonomických výberových kritérií. Vykonalo sa to v rámci ustanovení článku 68 ods. 1 písm. b) a v kombinácii s pomocou SPS (t. j. celkové platby navyše k SPS vo výške asi 135 mil. EUR v roku 2010). Účinok tejto zmeny politiky na príjemcov je znázornený v nasledovnom prípade: Poľnohospodár so sídlom v Auvergne, ktorý choval ovce na farme umiestnenej v nadmorskej výške nad 1000 metrov, kde sú iné ekonomické alternatívy obmedzené, získal 15000 EUR na pomoci medzi rokom 2006 (čiastočné oddelenie podpory: 50 % prémie na bahnice) a rokom 2010 (úplné oddelenie prémií plus osobitná podpora podľa článkov 63 a 68). Produkcia tohto poľnohospodára sa však v tomto období nezmenila, pohybovala sa od 612 do 653 oviec. RÁMČEK 5 PRÍKLAD SILNÝCH VPLYVOV VONKAJŠÍCH FAKTOROV NA PRODUKCIU ZVIERAT Portugalsko, členský štát s čiastočným vykonávaním SPS, zaznamenalo pozitívne trendy v počte dojčiacich kráv v dôsledku programu na konverziu ornej pôdy na pastviny v roku 1994 s cieľom uprednostniť chov zvierat a vďaka prideleniu dodatočných 90000 nárokov na zvieratá, ktorými sa zvýšila vnútroštátna kvóta na dojčiace kravy. PRÉMIE PODĽA POČTU ZVIERAT, KTORÉ NIE SÚ SPOJENÉ S INÝMI PODMIENKAMI, NIE SÚ PODNETOM NA ZLEPŠENIE KONKURENCIESCHOPNOSTI 31. Ponechanie viazanej pomoci je prechodné opatrenie na podporu poľnohospodárov v citlivých oblastiach, ale podľa Komisie cieľom nebolo opustiť všeobecné smerovanie reformy k oddeleniu pomoci a k viac trhovému zameraniu výrobcov. Avšak režim podpory, v ktorom sa vyplácajú prémie podľa počtu zvierat bez akýchkoľvek iných konkrétnych podmienok, neposkytuje poľnohospodárom okamžité podnety na zlepšenie ich konkurencieschopnosti. 32. Naopak, prepojenie platieb podľa počtu zvierat so zlepšením kvality tak, ako to uplatňujú niektoré členské štáty (napr. Írsko a Spojené kráľovstvo – Škótsko), má potenciál byť účinnejším opatrením podpory, ktoré podnecuje udržanie výroby, ako aj želané väčšie zameranie na trh. Takýmto prístupom by sa riešil aj základný problém zdôraznený v hodnotení dosahu, ktoré bolo vykonané v rámci "kontroly stavu SPP", najmä skutočnosť, že čiastočne viazaná podpora "často bráni poľnohospodárom dosiahnuť lepšiu konkurencieschopnosť a orientáciu na trh. Okrem toho, v prípade neziskových sektorov sú na tom poľnohospodári horšie ako tí v rámci úplného oddelenia podpory dostávajúci nižšie platby" [35]. ŽIADNE ZRETEĽNÉ ROZDIELY V OSTATNÝCH VŠEOBECNÝCH TRENDOCH MEDZI ČLENSKÝMI ŠTÁTMI VYKONÁVAJÚCIMI SPS PLNE A ČIASTOČNE 33. Pokračovanie v kontrolovaných režimoch malo taktiež za cieľ zmierniť negatívne sociálne, ekonomické a environmentálne následky reštrukturalizácie v dôsledku oddelenia podpory, t. j. úplného vykonávania SPS v týchto sektoroch. Počas auditu sa porovnali trendy relevantných náhradných ukazovateľov (výroba mäsa, počet príjemcov a zvierat na poľnohospodársky podnik a plocha trvalých pasienkov) v členských štátoch s úplným oddelením podpory a členských štátoch s čiastočným vykonávaním SPS s cieľom pomôcť určiť rozsah týchto negatívnych následkov oddelenia podpory. NIE JE VÝRAZNÝ ROZDIEL V TRENDOCH VO VÝROBE MÄSA MEDZI ČLENSKÝMI ŠTÁTMI, KTORÉ UPLATŇUJÚ KONTROLOVANÉ REŽIMY A TÝMI, KTORÉ ICH NEUPLATŇUJÚ 34. Počas auditu sa nezistili nijaké výrazné rozdiely v trendoch vo výrobe mäsa medzi členskými štátmi, ktoré majú kontrolované režimy naďalej viazané (t. j. ako pred reformou), a tými, ktoré plne integrovali tieto prémie do SPS (pozri prílohu II ohľadom trendov vo výrobe mäsa). Hoci len jedna tretina výroby hovädzieho mäsa v EÚ je priamo spojená s dojčiacimi kravami, napriek tomu tieto trendy naznačujú, že oddelenie podpory v kontrolovaných režimoch nemalo výrazný vplyv na výrobu mäsa. 35. Tieto trendy sú opäť silne ovplyvnené vonkajšími a kontextovými faktormi vrátane reštrukturalizácie, ktorá v súčasnosti prebieha na úrovni poľnohospodárskych podnikov (napr. zánik neudržateľných poľnohospodárskych podnikov, vyššia koncentrácia zvierat na jeden poľnohospodársky podnik) a na úrovni odvetvia (napr. reťazce supermarketov vstupujú na trh priamo ako zákazníci, spájanie bitúnkov atď.). 36. Príkladom týchto kontextových faktorov je, že sa zistili dôkazy o tom, že organizácia reťazca agropotravinárskej výroby silne ovplyvňuje spracovateľský priemysel. Napríklad v Portugalsku, kde je 75 % poľnohospodárskych podnikov klasifikovaných ako "veľmi malých", vnútroštátne orgány zaznamenali slabú vyjednávaciu pozíciu malých a roztrieštených chovateľov dobytka voči dodávateľom a zákazníkom ako faktor obmedzujúci produktivitu v tomto sektore. Toto ešte viac zhoršuje skutočnosť, že bitúnky v Portugalsku poskytujú len služby spojené so zabitím zvierat a nezohrávajú dôležitejšiu úlohu v uvádzaní mäsa na trh. Naopak v Spojenom kráľovstve po plnom zavedení SPS vnútroštátne orgány zaznamenali posun smerom k zlepšeniu produktivity stád a konkurencieschopnosti poľnohospodárskych podnikov a úsilie rozšíriť trhový podiel a výkon chovateľov dobytka prostredníctvom družstiev. GRAF 3 VÝROBA MÄSA – POROVNANIE ČLENSKÝCH ŠTÁTOV, KTORÉ VYUŽÍVAJÚ PRÉMIE, S TÝMI, KTORÉ ICH NEVYUŽÍVAJÚ +++++ TIFF +++++ Zdroj: Na základe štatistickej ročenky Organizácie OSN pre výživu a poľnohospodárstvo (FAO) za rok 2010, tabuľka B.10. PODOBNOSTI V NIEKTORÝCH RELEVANTNÝCH SOCIÁLNYCH A ENVIRONMENTÁLNYCH TRENDOCH VO VŠETKÝCH ČLENSKÝCH ŠTÁTOCH 37. V kontrolovaných členských štátoch došlo k celkovému poklesu v počte príjemcov prémií na dojčiace kravy a ovce a kozy, čo je v súlade so všeobecným trendom v poľnohospodárstve, kde menej konkurencieschopní poľnohospodári opúšťajú tento sektor. Takýto pokles môže mať nepriaznivé vplyvy, napr. zníženie zamestnanosti v poľnohospodárskych podnikoch, ekonomické dôsledky pre vidiecke spoločnosti a negatívne environmentálne vplyvy. Tieto potenciálne vplyvy sú však zväčša vyvažované všeobecným trendom v celej EÚ, kde sa zvyšuje počet chovaných zvierat na jeden poľnohospodársky podnik (pozri prílohu III), pričom konkurencieschopnejší poľnohospodári preberajú časť výrobných faktorov tých poľnohospodárov, ktorí opustili sektor, v snahe zvýšiť svoju konkurencieschopnosť a ziskovosť zvýšením rozsahu výroby. 38. Zachovanie požiadavky na minimálnu produkciu, ako je tomu pri kontrolovaných režimoch, môže hrať úlohu pri environmentálnych prínosoch, napr. zníženie rizika požiarov a zvýšenie biologickej diverzity. Komisia už napríklad určila niektoré typy poľnohospodárskych činností, napr. systémy extenzívneho spásania, pastierstvo a sezónny presun [36] zvierat, ktoré sú spojené so sociálnymi a environmentálnymi vplyvmi. 39. Avšak iné nástroje politík EÚ, napr. agroenvironmentálne opatrenie alebo opatrenie pre znevýhodnené oblasti dokonca aj požiadavky v právnych predpisoch EÚ [37], zohrávajú podobnú a doplňujúcu úlohu. Tieto opatrenia sú taktiež spojené s predpokladanými environmentálnymi vplyvmi kontrolovaných režimov. Je preto nejasné, do akej miery kontrolované režimy, keď sa uplatňujú na území všetkých členských štátov, prispievajú k tomu, aby sa predišlo negatívnym environmentálnym následkom. To potvrdzuje skutočnosť, že v kontrolovaných členských štátoch, ktoré oddelili podporu, sa nezistili nijaké dôkazy o rozšírených environmentálnych problémoch spôsobených opustením pôdy po oddelení podpory v kontrolovaných režimoch. 40. Okrem toho "plocha trvalých pasienkov", ktorá sa využíva pre prežúvavcov (pozri tabuľku 3), ktorú možno použiť ako environmentálny ukazovateľ, je buď stabilná alebo sa výrazne neznížila v členských štátoch EÚ bez ohľadu na ich rozhodnutie oddeliť podporu v kontrolovaných režimoch alebo nie. TABUĽKA 3 CELKOVÁ PLOCHA DEKLAROVANÁ AKO TRVALÉ PASIENKY Zdroj: GR Európskej komisie pre poľnohospodárstvo a rozvoj vidieka. Plocha deklarovaná ako trvalé pasienky (1000 hektárov) | EÚ-15 | 2006 | 2009 | Percentuálna zmena (2009 vs 2006) | Belgicko [8888] | 459 | 458 | - 0,2 % | Dánsko | 225 | 215 | - 4,4 % | Španielsko [8888] | 5695 | 6001 | 5,4 % | Francúzsko [8888] | 8103 | 8106 | 0 % | Rakúsko | 1437 | 1397 | - 2,8 % | Portugalsko [8888] | 1037 | 1124 | 8,4 % | Fínsko | 22 | 19 | - 15,1 % | A)Medzisúčet(Členské štáty s čiastočným vykonávaním SPS) | 16978 | 17320 | 2,0 % | Nemecko | 4925 | 4798 | - 2,6 % | Írsko | 4264 | 4233 | - 0,7 % | Grécko | 2740 | 2719 | - 0,8 % | Taliansko | 2303 | 2325 | 1 % | Luxembursko | 66 | 65 | - 1,7 % | Holandsko | 813 | 832 | 2,4 % | Švédsko | 800 | 713 | - 11 % | Spojené kráľovstvo | 9919 | 9796 | - 1,2 % | B)Medzisúčet(Členské štáty s úplným vykonávaním SPS) | 25830 | 25481 | - 1,4 % | ODDELENIE PRÉMIÍ NEPRIAZNIVO OVPLYVNILO CHOV ZVIERAT V ZRANITEĽNÝCH REGIÓNOCH 41. Hoci v niektorých prípadoch sa zdá, že kontrolované režimy sú dobre odôvodnené, skúsenosti s oddelením pomoci ukazujú, že táto zmena neznamenala vo všeobecnosti dramatické zmeny v štruktúre výroby na úrovni EÚ, čo uviedla aj Komisia [38]. Počas auditu Dvora audítorov sa zistilo, že v niektorých regiónoch členských štátov, napr. v hornatých oblastiach alebo regiónoch, v ktorých nie je veľa realizovateľných poľnohospodárskych alternatív, existuje reálne riziko [39] zanechania chovu dobytka, čo – ako je uvedené v rámčeku 6 – sa v niektorých členských štátoch aj stalo. V takýchto oblastiach, v dôsledku zlej pôdy alebo klimatických podmienok a nižšej ziskovosti, chýbajúca požiadavka na konkrétnu produkciu spôsobuje pokles produkcie prežúvavcov, čo zas môže mať sociálne a ekonomické dôsledky. RÁMČEK 6 ZANECHANIE VÝROBY SPOJENÉ S ODDELENÍM PODPORY V ZRANITEĽNÝCH REGIÓNOCH Škótsko, ktoré má veľký podiel nízko produktívnej pôdy [40] a ktorého výrobné alternatívy sú preto obmedzené na produkciu prežúvavcov kŕmených systémom extenzívneho spásania, zaznamenalo silný pokles v počte príjemcov po zavedení SPS. Škótske orgány vysvetlili toto zanechanie čiastočne tým, že starší alebo menej efektívni poľnohospodári ukončili poľnohospodársku činnosť a potom prenajímali. Skutočnosť, že po zavedení SPS rýchlo klesá počet chovaných zvierat je dôvod na environmentálne obavy, najmä vo viac znevýhodnených oblastiach "kopcov a ostrovov" alebo v zraniteľnom severozápadnom regióne Škótska. Podľa informácií poskytnutých škótskymi orgánmi "od zavedenia jednotných platieb na poľnohospodársky podnik sa pokles počtu oviec zrýchlil, pričom bol zaznamenaný pokles o 14,4 % v posledných 5 rokoch. Počet hovädzieho dobytka taktiež klesol o 7,5 % od roku 2005 do roku 2009, hoci minulý rok nastal mierny nárast o 0,8 %." Ďalším príkladom rizika zanechania výroby v náročných oblastiach je Portugalsko, ktoré má veľký podiel poľnohospodárskej pôdy v znevýhodnených oblastiach. V Portugalsku sa ovce väčšinou chovajú v oblastiach s prírodnými problémami alebo v okrajových oblastiach bez iných ekonomicky životaschopných alternatív. V roku 2009 bol veľký podiel (53 %) z celkového počtu prémií na bahnice vyplatený príjemcom v regióne Alentejo, ktorý je klasifikovaný ako znevýhodnená oblasť. Po 50 % oddelení prémií na bahnice a kozy z analýzy trendov vyplýva, že nastal strmší pokles príjemcov prémií na bahnice a kozy v tomto regióne ako v ostatných regiónoch, čo poukazuje na to, že riziko zanechania výroby v dôsledku oddelenia podpory je výraznejšie v znevýhodnených oblastiach, kde sú alternatívy obmedzené. SYSTÉMY MONITOROVANIA A HODNOTENIA KOMISIE A ČLENSKÝCH ŠTÁTOV 42. Komisia a členské štáty by mali mať zavedené primerané nástroje riadenia, napr. dobre fungujúce rámce riadenia výkonnosti, aby mohli pravidelne monitorovať vopred stanovené ukazovatele výkonnosti a hodnotiť sociálne, ekonomické a environmentálne vplyvy režimov [41]. Okrem toho, dané dva režimy by mali byť náležite koordinované s ostatnou podporou, ktorá je k dispozícii pre tieto sektory. ZLÉ MONITOROVANIE VÝKONNOSTI NA ÚROVNI ČLENSKÝCH ŠTÁTOV 43. Vo všeobecnosti má každý z kontrolovaných členských štátov k dispozícii podrobné informácie o sektoroch dobytka a situácii v poľnohospodárstve v rôznych poľnohospodárskych regiónoch na svojom území. Tieto informácie sú však roztrúsené po rôznych odboroch na rôznych úrovniach alebo v rôznych agentúrach, ktoré tieto informácie zhromažďujú na svoje vlastné účely. 44. Keďže neexistuje nijaká právna požiadavka na monitorovacie opatrenia, väčšina kontrolovaných členských štátov nezaviedla systém monitorovania, ktorý by prepájal výstupy kontrolovaných režimov pomoci s konkrétnymi konečnými výsledkami, ani nedefinovali pre kontrolované režimy konkrétne ukazovatele výkonnosti. 45. Napriek dôvodom uvedeným pre zachovanie čiastočného vykonávania opatrení SPS prostredníctvom kontrolovaných režimov [42], Komisia neobjasnila, čo myslí pod "poľnohospodárskou výrobou" (napr. počet poľnohospodárskych podnikov, príjemcov, chovaných zvierat atď.) ani pod "dodávkami pre spracovateľský priemysel" (napr. teľatá alebo jahňatá, hmotnosť jatočného tela, tony mäsa atď.) a ako by tieto dve zložky riešili predpokladané spoločensko-ekonomické a environmentálne vplyvy. 46. V dôsledku toho tieto podmienky nie sú definované jednotne v členských štátoch, ktoré vykonávajú kontrolované režimy, a nie sú prepojené na potreby uvádzané rozpočtovými orgánmi a Komisiou na podporu zachovania týchto režimov. Namiesto toho mali členské štáty veľmi široké výklady možných cieľov týchto režimov a rôznych substituentov (t. j. operačných cieľov), ktoré by sa mohli použiť na monitorovanie ich účinnosti (pozri rámček 7). Tieto výklady však nemusia byť nevyhnutne vhodnými [43] ukazovateľmi výkonnosti na dosiahnutie stanovených záležitostí, ktoré dané dva režimy mali riešiť a ktoré by Komisia mohla monitorovať na úrovni EÚ. NEEXISTUJE GLOBÁLNY PREHĽAD O RÔZNYCH OPATRENIACH, KTORÉ MAJÚ PODOBNÉ OČAKÁVANÉ DOSAHY AKO KONTROLOVANÉ REŽIMY 47. Ďalšou prekážkou v monitorovaní je pre Komisiu to, že neexistuje monitorovací nástroj, ktorý by poskytol globálny/celistvý prehľad o podporách, ktoré sú k dispozícii pre sektory chovu zvierat z rôznych zdrojov a ktoré pracujú navzájom v súčinnosti. Takéto podpory sú k dispozícii v rámci 1. a 2. piliera SPP [44], ako aj z vnútroštátnych finančných prostriedkov. Hoci takéto informácie existujú na rôznych úrovniach Komisie, nie sú systematicky zhromažďované a monitorované uceleným spôsobom. RÁMČEK 7 RÔZNE VÝKLADY UKAZOVATEĽOV VÝKONNOSTI V ČLENSKÝCH ŠTÁTOCH Francúzsko: Podľa zúčastnených strán by "výroba" mohla byť monitorovaná na základe počtu teliat alebo ton vyvezeného teľacieho mäsa, a nielen na základe chovaných dojčiacich kráv. "Dodávky pre spracovateľský priemysel" by mohli byť v kilogramoch hmotnosti jatočného tela kráv, teliat a jahniat. V sektore kôz zúčastnené strany vykladali meranie dodávok pre spracovateľský priemysel kozím mliekom vyrobeným a dodaným do výrobní syru. Belgicko: "Výroba" bola vykladaná ako počet chovaných kráv plemena "Blanc-Bleu Belge". Výroba hovädzieho mäsa bola definovaná termínom "production indigene brute (PIB)" (pôvodná hrubá výroba), ktorá sa počíta v tonách ekvivalentu hmotnosti jatočného tela. Pri výpočte sa zohľadňuje počet zabitých zvierat v Belgicku plus vyvezené živé zvieratá mínus živé dovezené zvieratá. Španielsko: Vnútroštátne orgány definovali "výrobu" ako kombináciu celkového počtu zvierat, počtu poľnohospodárskych podnikov a kvality vyrobeného mäsa. Ako "dodávky pre spracovateľský priemysel" používali jatočné telá zvierat chovaných doma plus dovozy zvierat na výkrm. 48. Napríklad, sektor dobytka má výraznú podporu z finančných prostriedkov na rozvoj vidieka v rámci 2. piliera, najmä v rámci agroenvironmentálnych opatrení [45], a zúčastnené strany, s ktorými sa uskutočnili rozhovory (vnútroštátne orgány a združenia zastupujúce poľnohospodárov) súhlasili s doplnkovosťou tejto pomoci. Okrem toho rozhodnutia poľnohospodárov o produkcii v sektore dojčiacich kráv a oviec a kôz sú významne ovplyvnené ostatnými nástrojmi politiky v rámci 1. piliera (napr. podmienky krížového plnenia SPS [46], opatrenia na základe článku 68 atď.) alebo opatreniami financovanými členským štátom (príklady pozri v rámčeku 8). 49. Kontrolovaní príjemcovia nerozlišujú medzi rôznymi zložkami pomoci, ktorú dostávajú. Naopak, pri rozhodovaní o výrobe bola pre príjemcov dôležitá celková výška pomoci, a nie jeden režim sám o sebe (pozri rámček 9). Preto existuje potenciál na dvojité financovanie [47] prostredníctvom rôznych režimov s podobnými cieľmi, čomu by sa dalo predísť, ak by Komisia mala globálny prehľad o rôznych režimoch disponibilných pre poľnohospodárov a o ich dosahoch. RÁMČEK 8 PRÍKLADY REŽIMOV PODPORY PRE KONTROLOVANÉ SEKTORY S PODOBNÝMI CIEĽMI Írsko: Režim na zaznamenávanie dobrých životných podmienok zvierat a chovu dojčiacich kráv (viazaná pomoc známa aj ako režim na zabezpečenie dobrých životných podmienok dojčiacich kráv). Ide o režim financovaný členským štátom so súhlasom Komisie [48], v súčasnosti sa vypláca prémia 40 EUR na zviera (približne 92,5 mil. EUR) na zlepšenie životných podmienok zvierat a kvality účelovo chovaného stáda dojčiacich kráv. Režim oviec na pasienkoch (oddelená pomoc na základe ustanovení článku 68). Financovanie prostredníctvom nevyčerpaných finančných prostriedkov zo SPS. Je to režim založený na ploche, spojený so zaťažením pasienkov ovcami, s rôznymi výškami pre poľnohospodárov v nížinách a v horských oblastiach, ekvivalent 10 EUR na bahnicu (približne 54 mil. EUR v priebehu jeho trojročného trvania). Spojené kráľovstvo (Škótsko): Škótsky režim podpory na teľatá (SBCS) (viazaná pomoc financovaná na základe ustanovení článku 69 a potom článku 68). Poskytuje sa z neho priama podpora špecializovaným producentom hovädzieho mäsa z teliat samčieho a samičieho pohlavia, ktoré pochádzajú z chovov určených aspoň na 75 % na produkciu mäsa a majú aspoň 30 dní (119200000 EUR v období 2010 – 2013 alebo približne 18 – 19 mil. GBP v ročných platbách). RÁMČEK 9 PRÍKLAD KOMBINÁCIE RÔZNYCH REŽIMOV PODPORY S PODOBNÝMI CIEĽMI Príjemca mal sídlo v znevýhodnenej oblasti v jednom z kontrolovaných členských štátov a bol kontrolovaný na mieste. Hlavná hospodárska činnosť tohto poľnohospodára pozostávala z produkcie jahniat, ktoré predával na výkrm iným poľnohospodárom alebo priamo na zabitie. Produkcia jahniat bola založená na chove 400 bahníc, ktoré v ohradenom priestore spásali cca 250 ha plochy patriacej poľnohospodárovi. Bielkovinové plodiny a obilniny pestované na tejto farme sa podľa poľnohospodára používali zväčša ako krmivo pre jeho zvieratá. V roku 2009 tento poľnohospodár previedol polovicu obchodnej činnosti na svojho syna (prevod 200 oviec). Z analýzy pomerných príspevkov z rôznych režimov vyplýva, že prémie na ovce mali malý finančný vplyv na rozhodnutie tohto poľnohospodára o výrobe. Opatrenia pre znevýhodnené oblasti a agroenvironmentálne opatrenia majú pre kontrolované režimy podobné ciele z hľadiska regionálneho zamerania a environmentálnych výstupov a prispievajú oveľa viac k celkovej výške dotácií poľnohospodára. Okrem toho, požiadavky krížového plnenia na prémie zo SPS by na tejto farme boli najúčinnejšie splnené spásaním dobytkom, napr. ovcami, a preto by si poľnohospodár ponechal spásajúce zvieratá, aj keby neexistovala požiadavka na osobitnú produkciu uloženú režimom podpory na bahnice. +++++ TIFF +++++ NIEKTORÉ NEDOSTATKY ZABRAŇUJÚ KOMISII HODNOTIŤ VPLYVY REŽIMOV SÚČASNÁ REFORMA KOMISIE NIE JE PODLOŽENÁ HODNOTENÍM Z KONTROLY STAVU SPP Z ROKU 2008 50. Komisia zadala vypracovať niekoľko hodnotiacich štúdií týkajúcich sa daných dvoch sektorov, ktoré riešili aj kontrolované režimy a účinky rôznych opatrení podpory pre tieto dva sektory. Hodnotenia sú spolu s hodnoteniami dosahu základnými nástrojmi Komisie na štúdium dosahov politiky a pomáhajú vypracovať informáciami podložené stanovisko pri vypracúvaní príslušných legislatívnych návrhov [49]. 51. Avšak hodnotenia v prostredí rýchlych reforiem, ako je tomu v súčasnosti (reforma SPP z roku 2003, po nej reforma z roku 2008 na základe "kontroly stavu SPP", po nej reforma SPP po roku 2013), sa musia spoliehať na analýzu minulosti, ktorá už nemusí byť úplne relevantná a/alebo môže prísť príliš neskoro, aby bola sama o sebe primeranou pomocou pre Komisiu. 52. Napríklad, pokiaľ ide o dva kontrolované sektory a režimy mäsa, hodnotenia, ktoré mala Komisia k dispozícii [50], keď vypracúvala návrhy SPP po roku 2013, zachytávali len situáciu týkajúcu sa rozhodnutí v rámci reformy z roku 2003 [51], a nie tých po roku 2008. Členské štáty však už zavádzali ustanovenia, ktoré boli výsledkom "kontroly stavu SPP", ktorou sa zlepšili a zaviedli nové nástroje pre členské štáty [52] na riešenie potenciálnych problémov v kontrolovaných sektoroch následkom oddelenia podpory. Rovnaký problém platí pre hodnotenie opatrení SPP pre sektor ovčieho a kozieho mäsa, ktoré bolo uverejnené v novembri 2011 [53]. 53. V dôsledku toho sú Rada a Parlament v súčasnosti vyzvané k tomu, aby prijali rozhodnutia o novej reforme bez toho, aby plne absorbovali dosahy reformy SPP z roku 2008, ktorou boli zavedené dôležité zmeny týkajúce sa možností poskytovania podpory [54]. ZÁVERY A ODPORÚČANIA 54. Dvor audítorov nenašiel presvedčivé dôkazy, ktoré by preukázali, že režimy podpory na dojčiace kravy, bahnice a kozy v rámci čiastočného vykonávania SPS sú vo všeobecnosti účinnejším nástrojom na udržanie výroby než oddelená podpora spojená s ostatnými opatreniami financovanými EÚ a členskými štátmi, a tým hospodárskej činnosti v regiónoch s malým počtom ekonomických alternatív a na zabezpečenie prínosov z hľadiska životného prostredia. 55. Niekoľko členských štátov dospelo k záveru, že plánované účinky týchto režimov sa lepšie dosiahnu úplným oddelením prémií spolu s koordinovaným prístupom využitia finančných prostriedkov z 1. a 2. piliera na podporu sektorov v zraniteľných oblastiach alebo na špecifické účely. Preto rastie trend integrovať kontrolované režimy podpory do SPS a spoliehať sa na alternatívne nástroje s cieľom ochraňovať zraniteľné sektory. 56. Komisia navrhla, aby bola dobrovoľne viazaná podpora povolená v niektorých sektoroch, vrátane kontrolovaných sektorov, aj po roku 2013. Rada ani Európsky parlament zatiaľ formálne nereagovali na tento návrh Komisie. V nasledujúcich odporúčaniach sa navrhujú podrobné zmeny, ktoré by zákonodarný orgán mohol začleniť do revízie režimov, pokiaľ prijme návrh Komisie. SÚ REŽIMY PODPORY NA DOJČIACE KRAVY, BAHNICE A KOZY ZAMERANÉ NA NAJRELEVANTNEJŠIE REGIÓNY ČLENSKÝCH ŠTÁTOV? 57. Členským štátom bolo umožnené ponechať režimy podpory na dojčiace kravy, bahnice a kozy z dôvodu výrobných rizík v niektorých sektoroch a regiónoch. Záverom tohto auditu bolo, že väčšina finančných prostriedkov v rámci kontrolovaných režimov sa poskytuje na všetkých územiach členských štátov. A tak napriek dôrazu zákonodarného orgánu na zraniteľné regióny sa tieto režimy tak, ako sú navrhnuté, nezameriavajú na regióny a oblasti, kde je miestna výroba životne dôležitá pre ekonomiku a životné prostredie a kde neexistujú iné alternatívy. Účinky týchto režimov sú preto oslabené chýbajúcim zameraním (body 15 až 17). 58. Jedinými zameranými opatreniami, ktoré sa predpokladajú v rámci pomoci pre oba sektory, sú dodatočné prémie, ak sa vzťahujú, a ktoré možno vyplatiť len poľnohospodárom umiestneným v určitých oblastiach. Tieto prémie však majú obmedzený finančný význam a/alebo prechádzajú procesom oddelenia (body 18 až 21). ODPORÚČANIE 1 Komisia by mala pridať požiadavku na zameranie režimov priamej viazanej podpory. Konkrétne, vo vykonávacích pravidlách Komisie by sa malo od členských štátov vyžadovať, aby určili a odôvodnili poľnohospodárske oblasti, v ktorých by viazané prémie na zvieratá mohli mať preukázateľných pozitívny účinok a kde chýbajú iné reálne realizovateľné alternatívy. SÚ REŽIMY PODPORY NA DOJČIACE KRAVY, BAHNICE A KOZY ÚČINNÉ V UDRŽIAVANÍ KONKRÉTNEJ VÝROBY, A TAK PREDCHÁDZAJÚ NEGATÍVNYM SOCIÁLNYM, EKONOMICKÝM A ENVIRONMENTÁLNYM DÔSLEDKOM? 59. Z porovnania členských štátov, ktoré úplne oddelili podporu, s tými, ktoré si ponechali kontrolované režimy podpory, nevyplývajú jasné dôkazy v prospech celkovej účinnosti druhej možnosti pre zachovanie výroby (body 22 až 28). 60. Vplyv vonkajších a kontextových faktorov na tieto sektory je dominantnejší než vplyv samotných režimov (body 29 a 30). Nali sa však dôkazy, že v zraniteľných regiónoch viedlo oddelenie prémií k zníženiu živočíšnej výroby (bod 41). ODPORÚČANIE 2 Komisia by mala v spolupráci s členskými štátmi objasniť najrelevantnejšie typy konkrétnych poľnohospodárskych činností (napr. systémy extenzívneho spásania, pastierstvo atď.) pre zachovanie poľnohospodárskej výroby, udržanie hospodárskej činnosti v regiónoch s malým počtom ekonomických alternatív a zabezpečenie prínosov z hľadiska životného prostredia. S cieľom čo najviac zvýšiť účinnosť podpory EÚ v kontrolovaných sektoroch by mala byť táto podpora zameraná na poľnohospodárov a konkrétne poľnohospodárske činnosti v znevýhodnených regiónoch, ktoré čelia environmentálnym, sociálnym a ekonomickým rizikám. 61. Rozhodnutia poľnohospodárov o výrobe v sektore dojčiacich kráv a oviec a kôz sú ovplyvnené celým radom rôznych podporných opatrení, ktoré majú k dispozícii z rôznych zdrojov. V rozsahu, v akom sa režimy viazanej podpory považujú za potrebné, budú mať pravdepodobne väčší dosah, ak budú zamerané a lepšie orientované na konkurencieschopnosť poľnohospodárskych podnikov (body 31 a 32). 62. V členských štátoch s úplným oddelením podpory a členských štátoch s čiastočným vykonávaním SPS sa nezistili zreteľné rozdiely v trendoch týkajúcich sa sociálnych, ekonomických a environmentálnych aspektov, napr. výroba mäsa, počet príjemcov a zvierat a plocha trvalých pasienkov (body 24 až 28 a 33 až 40). SÚ REŽIMY PODPORY NA DOJČIACE KRAVY, BAHNICE A KOZY DOBRE MONITOROVANÉ A HODNOTENÉ KOMISIOU A ČLENSKÝMI ŠTÁTMI? 63. Vo väčšine kontrolovaných členských štátov bolo monitorovanie ukazovateľov výkonnosti zlé z dôvodu chýbajúceho účelového systému monitorovania výkonnosti na meranie výsledkov a výstupov kontrolovaných režimov a z dôvodu rôznych výkladov termínov "výroba" a "dodávky pre spracovateľský priemysel" jednotlivými členskými štátmi (body 43 až 46). Ďalšou prekážkou v monitorovaní bolo pre Komisiu to, že neexistuje monitorovací nástroj, ktorý by poskytol globálny/celistvý prehľad o podporách, ktoré sú k dispozícii z rôznych zdrojov (body 47 až 49). 64. Rýchle napredovanie nedávnych reforiem SPP nie vždy umožňuje včas vykonať presné kvantitatívne posúdenia. Systém Komisie na hodnotenie vplyvov kontrolovaných režimov je preto zhoršovaný chýbajúcim hodnotením z kontroly stavu SPP z roku 2008 (bod 42 a body 50 až 53). ODPORÚČANIE 3 Komisia by mala určiť požiadavky na monitorovanie a opatrenia, ktoré očakáva od členských štátov pre režimy podpory v sektoroch zvierat, a začleniť ich do právneho nástroja, napr. vykonávacieho nariadenia, v ktorom by sa od členských štátov vyžadovalo používať primerané ukazovatele výkonnosti a aktuálne údaje, ktoré sú dobre prepojené na plánované výstupy režimov podpory na zvieratá. Komisia by mala zaviesť rámec nepretržitého monitorovania, ktorý by zahŕňal všetky priame platby vyplácané na podporu sektorov chovu zvierat v členských štátoch, vrátane vnútroštátnej pomoci a podpory z 2. piliera, zhromažďovaním a monitorovaním informácií uceleným spôsobom v celej EÚ. Komisia by tým zohľadnila celkové účinky rôznych typov režimov zameraných na sektory chovu zvierat a zistila ich potenciálnu súčinnosť s cieľom predísť dvojitému financovaniu z nástrojov podpory, ktoré majú podobné ciele. ODPORÚČANIE 4 Komisia by mala v spolupráci s členskými štátmi zrealizovať ucelené hodnotenie dosahu rôznych režimov podpory a v prípade potreby posúdiť dosah alternatívnych opatrení na zlepšenie kvality výroby a konkurencieschopnosti, napr. podporou zlepšenia stád. Túto správu prijala komora I, ktorej predsedá Ioannis SARMAS, člen Dvora audítorov, v Luxemburgu na svojom zasadnutí dňa 20. júna 2012. Za Dvor audítorov +++++ TIFF +++++ Vítor Manuel da Silva Caldeira predseda [1] KOM(2011) 625 v konečnom znení/2, 19. októbra 2011. [2] Poľnohospodárstvo v Európskej únii – Štatistické a hospodárske údaje za rok 2010, GR Európskej komisie pre poľnohospodárstvo a rozvoj vidieka. [3] V celej EÚ asi dve tretiny vyprodukovaného hovädzieho mäsa pochádzajú priamo alebo nepriamo zo stád určených na produkciu mlieka. Tento sektor nebol predmetom tohto auditu. [4] Zdroj: Eurostat. [5] Pozri napr. preambulu nariadenia Rady (ES) č. 1254/1999 zo 17. mája 1999 o spoločnej organizácii trhu s hovädzím a teľacím mäsom (Ú. v. ES L 160, 26.6.1999, s. 21). V odôvodnení č. 12 sa uvádza, že "[…] je vhodné, aby členské štáty boli oprávnené prepojiť nestabilné zóny alebo lokality s produkciou dojčiacich kráv, a tak zabezpečiť zachovanie takejto produkcie predovšetkým v oblastiach, kde neexistuje iná alternatíva". Pre odvetvie ovčieho/kozieho mäsa pozri preambulu nariadenia Rady (ES) č. 2529/2001 z 19. decembra 2001 o spoločnej organizácii trhu s ovčím a kozím mäsom (Ú. v. ES L 341, 22.12.2001, s. 3). V odôvodnení č. 11 sa uvádza, že "prepojenie medzi citlivými oblasťami alebo lokalitami a chovom oviec a kôz sa má vytvoriť tak, aby sa zabezpečilo zachovanie tohto chovu, a to osobitne v oblastiach, kde je tento chov významný pre miestnu ekonomiku". [6] V nariadení (ES) č. 1254/1999 boli stanovené výšky prémií v sektore hovädzieho mäsa. V nariadení (ES) č. 2529/2001 boli stanovené priame podpory v sektore ovčieho/kozieho mäsa. [7] Na základe počtu zvierat. [8] Nariadenie Rady (ES) č. 1782/2003 z 29. septembra 2003, ktorým sa stanovujú spoločné pravidlá režimov priamej podpory v rámci Spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov a ktorým sa menia a dopĺňajú nariadenia (EHS) č. 2019/93, (ES) č. 1452/2001, (ES) č. 1453/2001, (ES) č. 1454/2001, (ES) č. 1868/94, (ES) č. 1251/1999, (ES) č. 1254/1999, (ES) č. 1673/2000, (EHS) č. 2358/71 a (ES) č. 2529/2001 (Ú. v. ES L 270, 21.10.2003, s. 1). [9] Okrem iných vrátane sektora hovädzieho a ovčieho/kozieho mäsa. [10] Režim jednotnej platby začal fungovať 1. januára 2005. Členské štáty si mohli zvoliť možnosť uplatňovať SPS po prechodnom období (ktoré skončilo 31. decembra 2005 alebo 31. decembra 2006), ak to bolo odôvodnené osobitnými poľnohospodárskymi podmienkami. Právny základ uplatnenia možnosti čiastočného vykonávania SPS bol stanovený v článkoch 64 až 68 nariadenia (ES) č. 1782/2003. [11] Zvyšná časť priemerných súm vyplatených poľnohospodárom počas referenčného obdobia (vo všeobecnosti 2000 – 2002) bola začlenená do výpočtu SPS podľa možnosti výpočtu nárokov, ktorú si vybral každý členský štát. [12] Regióny, ktoré sú súčasťou členského štátu, nachádzajú sa mimo Európy a sú plne súčasťou EÚ. Je deväť takýchto regiónov – šesť francúzskych, dva portugalské a jeden španielsky. [13] Španielsko, Francúzsko a Slovinsko oddelili prémie na ovce a kozy v kalendárnom roku 2010, zatiaľ čo Dánsko v kalendárnom roku 2012. [9999] Okrem prípadov, kedy sa počet príjemcov značne znížil po oddelení podpory, čo umožnilo nárast výšky pomoci na poľnohospodára. [14] KOM (2008) 306 v konečnom znení, 20. mája 2008. [15] Nariadenie Rady (ES) č. 73/2009 z 19. januára 2009, ktorým sa ustanovujú spoločné pravidlá režimov priamej podpory pre poľnohospodárov v rámci spoločnej poľnohospodárskej politiky a ktorým sa ustanovujú niektoré režimy podpory pre poľnohospodárov, ktorým sa menia a dopĺňajú nariadenia (ES) č. 1290/2005, (ES) č. 247/2006, (ES) č. 378/2007 a ktorým sa zrušuje nariadenie (ES) č. 1782/2003 (Ú. v. EÚ L 30, 31.1.2009, s. 16), ktoré vstúpilo do platnosti v januári 2009. [16] V sektore hovädzieho mäsa prémia za zabitie a osobitná prémia na samce zvierat sa mali oddeliť najneskôr od 1. januára 2012. [17] Odôvodnenie 34 v preambule nariadenia (ES) č. 73/2009: "[…] Pokiaľ však ide o dojčiace kravy a sektor ovčieho a kozieho mäsa, zdá sa, že udržiavanie minimálnej úrovne poľnohospodárskej výroby môže byť stále potrebné pre poľnohospodárske ekonomiky v určitých regiónoch, najmä ak poľnohospodári nemôžu využiť iné ekonomické alternatívy[…]." [18] Tento argument bol predložený už počas rokovaní v Rade, ktoré predchádzali reformu z roku 2003. Pozri "Reforma SPP: vysvetlenie Rady DS 222/03", Luxemburg, 18. júna 2003. [19] Návrh nariadenia Európskeho parlamentu a Rady ktorým sa stanovujú pravidlá priamych platieb pre poľnohospodárov na základe podporných režimov v rámci spoločnej poľnohospodárskej politiky - KOM (2011) 625 v konečnom znení/2, 19. októbra 2011. V hlave IV, kapitole 1 sa opisujú možnosti dobrovoľnej viazanej podpory, ktorá sa môže udeliť niektorým sektorom vrátane sektoru ovčieho a kozieho mäsa a hovädzieho a teľacieho mäsa do 5 % vnútroštátnych ročných stropov a ešte viac v niektorých špecifických prípadoch. [20] Belgicko, Španielsko, Francúzsko a Portugalsko. [21] Rakúsko a Fínsko. Nijaké konkrétne audítorské práce neboli vykonané v súvislosti so Slovinskom, ktoré oddelilo podporu v roku 2010, ani Dánskom, ktoré sa rozhodlo ponechať prémiu na bahnice a kozy len do roku 2012. [22] Írsko a Spojené kráľovstvo (Anglicko a Škótsko). [23] Východisková situácia pre "udržiavanie" založená na trendoch pred a po zavedení SPS. [24] T. j. prémie na dojčiace kravy, bahnice a kozy opísané v článku 111 ods. 1 a článku 101 ods. 1 nariadenia (ES) č. 73/2009. [25] Ako je stanovené v článku 101 ods. 2 nariadenia (ES) č. 73/2009. [26] Článok 102 nariadenia (ES) č. 73/2009. [27] Oddelenie o 50 % požadované v nariadení od prvého roku zavedenia SPS; úplné oddelenie pomoci v týchto sektoroch vo Francúzsku a v Španielsku od roku 2010. [28] T. j. regióny v rámci cieľa Konvergencia tak, ako sa používajú na financovanie zo štrukturálnych fondov, zodpovedajúce úrovni 2 spoločnej klasifikácie územných jednotiek na štatistické účely (NUTS), ktorých HDP na obyvateľa je nižšie než 75 % EÚ-25. [29] SEC (2008) 1885 z 20.mája 2008, s. 50. [30] Uvádza sa v nich, že "Komisia prostredníctvom vykonávacieho aktu schváli rozhodnutia členských štátov (t. j. rozhodnutia uvedené v článku 39 ods. 3 alebo prípadne v článku 39 ods. 4 písm. a) legislatívnych návrhov SPP po roku 2013), ak sa v príslušnom regióne alebo sektore preukáže jedna z týchto potrieb". [31] Rakúsko, Belgicko, Francúzsko, Portugalsko a Španielsko. [32] Írsko a Spojené kráľovstvo. [33] Dánsko, Španielsko, Francúzsko a Slovinsko. [34] Hodnotiaca správa Komisie (2010): "Hodnotenie trhových účinkov čiastočného oddelenia podpory", s. 147 až 150. Ministerstvo poľnohospodárstva Španielska: "Analýza možného oddelenia prémií na hovädzí dobytok (prémie na dojčiace kravy a prémie za zabitie)". [35] Kontrola stavu SPP – Hodnotiaca správa o dosahu č. 3, s. 3. [36] Sezónny presun stád zvierat z jedného miesta na druhé. [37] Napr. v článku 6 ods. 2 nariadenia (ES) č. 73/2009 sa stanovuje, že členské štáty zabezpečia, aby sa pôda využívaná na trvalé pasienky v roku 2003, naďalej využívala na rovnaký účel. [8888] Členské štáty kontrolované na mieste.Belgisko, Španielsko, Francúzsko, Portugalsko a Rakúsko s prémiami na dojčiace kravy a Dánsko a Fínsko len s prémiami na bahnice a kozy.Portugalsko: dôvody nárastu pozri v rámčeku 5. [38] KOM(2008) 306 v konečnom znení. [39] Podrobnú analýzu environmentálnych rizík, ktoré možno riešiť chovom oviec a kôz, pozri v hodnotiacej správe Komisie (2007) "Štúdia environmentálnych dôsledkov chovu oviec a kôz a systému prémií na ovce a kozy", s. 48 až 64. [40] Podľa správy o kvalite mäsa v Škótsku "Dôležitosť produkcie dobytka pre škótsku ekonomiku", založenej na klasifikácii pôdy na poľnohospodárske využitie podľa inštitútu Macaulay Land Use Research Institute, len 6 % pôdy v Škótsku je klasifikovaných "s nadpriemernou kvalitou pôdy", a preto vhodných pre poľné plodiny. V dôsledku toho je väčšia závislosť na chove prežúvavcov, ktorá odráža kvalitu pôdy v Škótsku a limitované alternatívy produkcie na takejto pôde. Podľa systému klasifikácie Európskej komisie pre určenie znevýhodnených oblastí takmer 85 % poľnohospodárskej pôdy Škótska je klasifikovaných ako znevýhodnené oblasti a produkcia prežúvavcov je hlavnou poľnohospodárskou činnosťou v týchto oblastiach, kde sa nachádza viac než 90 % chovaných bahníc a 82 % kráv určených na produkciu mäsa. [41] V článku 27 nariadenia Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (Ú. v. ES L 248, 16.9.2002, s. 1), finančnom nariadení, sa uvádza, že: "Rozpočtové prostriedky sa používajú v súlade so zásadou riadneho finančného hospodárenia, t. j. v súlade so zásadami hospodárnosti, účelnosti a efektívnosti." Ďalej sa v ňom uvádza, že "pre všetky oblasti činností, na ktoré sa vzťahuje rozpočet, sa stanovujú špecifické, merateľné, dosiahnuteľné, relevantné a časovo ohraničené ciele. Dosahovanie týchto cieľov sa monitoruje na základe ukazovateľov výkonnosti […]". [42] Pozri bod 7, rámček 1: "minimálna úroveň poľnohospodárskej výroby […] na zabezpečenie primeranej dodávky surovín pre spracovateľský priemysel […]". [43] Ukazovatele výkonnosti musia byť relevantné, uznávané, vierohodné, jednoduché a stabilné (RACER). [44] 1. pilier obsahuje opatrenia na podporu trhu a priame podpory, vrátane SPS, pre výrobcov v EÚ. Oproti tomu 2. pilier obsahuje opatrenia na rozvoj vidieka zamerané na podporu rozvoja a diverzifikácie vidieckych spoločenstiev. [45] Pozri tiež Hodnotenie Európskej komisie (2010) opatrení SPP týkajúcich sa sektorov, pre ktoré platia minulé alebo súčasné priame podpory – Skupina 1: Horizontálne záležitosti: "Hodnotenie trhových účinkov čiastočného oddelenia podpory", s. 66. [46] Medzi tieto podmienky krížového plnenia patrí udržiavanie pôdy v dobrom poľnohospodárskom a environmentálnom stave a dodržiavanie základných požiadaviek týkajúcich sa správy. [47] Termín "dvojité financovanie", ako ho používa Komisia, znamená platby uskutočňované v rámci dvoch alebo viacerých režimov na dosiahnutie toho istého cieľa. [48] T. j. v súlade s článkom 88 ods. 3 Zmluvy o ES a smernicami Európskej komisie o štátnej pomoci v poľnohospodárstve. [49] Legislatívne návrhy reformy SPP po roku 2013. [50] Hodnotenie priamej podpory v sektore hovädzieho a teľacieho mäsa, október 2010, a Hodnotenie trhových účinkov čiastočného oddelenia podpory, október 2010. [51] T. j. týkajúce sa článku 69 nariadenia (ES) č. 1782/2003. [52] Pozri napr. nový článok 68 nariadenia (ES) č. 73/2009, ktorý nahrádza starý článok 69 nariadenia (ES) č. 1782/2003, a nové možnosti na základe článku 63 toho istého nariadenia. [53] Hodnotenie opatrení SPP pre sektor oviec a kôz, november 2011. [54] Napríklad v správe z roku 2010 nazvanej "Hodnotenie trhových účinkov čiastočného oddelenia podpory" (Hodnotenie opatrení SPP týkajúcich sa sektorov, pre ktoré platia minulé alebo súčasné priame podpory – Skupina 1: Horizontálne záležitosti, s. 2) sa uvádza, že jej cieľom bolo analyzovať účinky oddelenej alebo čiastočne oddelenej pomoci tak, ako je to stanovené v nariadení (ES) č. 1782/2003 – na trh v rámci všeobecného kontextu úplného oddelenia podpory. Podobne, správa uverejnená v roku 2010 pod názvom "Hodnotenie priamej podpory v sektore hovädzieho a teľacieho mäsa" sa zameriava na obdobie 2005 – 2007 a nezachytáva účinky právnych ustanovení zavedených nariadením (ES) č. 73/2009. -------------------------------------------------- PRÍLOHA I PREHĽAD PRIAMYCH PLATIEB NA DOJČIACE KRAVY, OVCE A KOZY V ČLENSKÝCH ŠTÁTOCH VYKONÁVAJÚCICH SPS Členský štát | Ovce a kozy | Počiatočný rok | Dojčiace kravy | Počiatočný rok | Strop EÚ v roku 2005 | Strop EÚ v roku 2010 | Rozpočet na základe článku 68 v rokoch 2010 – 2013 [9999] | Opis osobitnej podpory na základe článku 68 [9999] | Ovce a kozy | Dojčiace kravy | Ovce a kozy | Dojčiace kravy | Základná | Doplnková | Základná | Dodatočná | Základná | Doplnková | Základná | Dodatočná | Belgicko | Oddelené | 2005 | Viazané | | Nevzťahuje sa | Nevzťahuje sa | 77565000 | 19389000 | Nevzťahuje sa | Nevzťahuje sa | 77565000 | 19389000 | 29978880 | Na zlepšenie kvality (článok 68 ods. 1 písm. a) bod ii))Prémia na trávnaté plochy (článok 68 ods. 1 písm. b))Osobitná podpora na krycie plodinyOchrana plemena Piétrain v sektore ošípaných | Dánsko | 2012 | | Oddelené | 2005 | 855000 | Nevzťahuje sa | Nevzťahuje sa | Nevzťahuje sa | 855000 | Nevzťahuje sa | Nevzťahuje sa | Nevzťahuje sa | 111820000 | Agroenvironmentálne opatrenia (článok 68 ods. 1 písm. a) bod v))Trvalé energetické plodiny (článok 68 ods. 1 písm. a) bod i))Trvalé ekologické ovocné stromy a bobuľovité kry (článok 68 ods. 1 písm. a) bod i))Produkcia trvalých energetických plodín (článok 68 ods. 1 písm. a) bod i))Osobitná podpora na produkciu mäsa (článok 68 ods. 1 písm. b)) | Nemecko | Oddelené | 2005 | Oddelené | 2005 | Nevzťahuje sa | Nevzťahuje sa | Nevzťahuje sa | Nevzťahuje sa | Nevzťahuje sa | Nevzťahuje sa | Nevzťahuje sa | Nevzťahuje sa | 4000000 | Prémia na trávnaté plochy v sektore mlieka a mliečnych výrobkov (článok 68 ods. 1 písm. b)) | Írsko | Oddelené | 2005 | Oddelené | 2005 | Nevzťahuje sa | Nevzťahuje sa | Nevzťahuje sa | Nevzťahuje sa | Nevzťahuje sa | Nevzťahuje sa | Nevzťahuje sa | Nevzťahuje sa | 143800000 | Režim oviec na pasienkoch (článok 68 ods. 1 písm. b))Efektívnosť trávnatých plôch na účely sektoru mlieka (článok 68 ods. 1 písm. b))Ochrana dobytka v Burren (článok 68 ods. 1 písm. a) bod i))Režim EÚ na podporu dobrých životných podmienok dojčiacich kráv (článok 68 ods. 1 písm. a) bod iv)) | Grécko | Oddelené | 2006 | Oddelené | 2006 | 180300000 | 63200000 | 25700000 | 3100000 | Nevzťahuje sa | Nevzťahuje sa | Nevzťahuje sa | Nevzťahuje sa | 323600000 | Zlepšenie kvality olivového oleja, tvrdej pšenice (článok 68 ods. 1 písm. a) bod ii))Výrobcovia v znevýhodnených oblastiach v sektoroch mäsa (jalovice, dojčiace kravy, ovce a kozy) (článok 68 ods. 1 písm. b))Programy reštrukturalizácie v znevýhodnených horských oblastiach (článok 68 ods. 1 písm. c)) | Španielsko | 2010 | | Viazané | | 366997000 | 111589000 | 279830000 | 28937000 | Nevzťahuje sa | Nevzťahuje sa | 261153000 | 26000000 | 992653540 | Národný program kvality zeleninyProgram kvality tabakuStriedanie nezavlažovaných plodínPomoc chovateľom oviec a kôz v rámci systémov kvalityPomoc na mliečne výrobky vysokej kvalityPomoc chovateľom oviec a kôzPomoc výrobcom mlieka v znevýhodnených oblastiachVýroba hovädzieho mäsa s oficiálne uznanou kvalitouZraniteľný sektor dojčiacich krávPodpora na zvýšenie kvality cukrovej repyPodpora na zvýšenie kvality bavlnySektor orechovPodpora na zvýšenie kvality mlieka a mliečnych výrobkovPodpora pre sektor mlieka a mliečnych výrobkov v zraniteľných /citlivých oblastiachPodpora pre sektor kôz v znevýhodnených oblastiachPodpora pre sektor oviec v znevýhodnených oblastiachOpatrenia na základe bývalého článku 69 (hovädzie mäso, bavlna, cukor, mlieko) | Francúzsko | 2010 | | Na 25 % oddelené v roku 2010 | | 133716000 | 40208000 | 734908000 | 1137000 | Nevzťahuje sa | Nevzťahuje sa | 525622000 | Nevzťahuje sa | 1874400000 | Dodatočná pomoc na bielkovinové plodiny (článok 68 ods. 1 písm. a) bod i))Podpora kvality tvrdej pšenice (článok 68 ods. 1 písm. a) bod ii))Na zachovanie organického poľnohospodárstva (článok 68 ods. 1 písm. a) bod v))Pomoc na konverziu na organické poľnohospodárstvo (článok 68)Diverzifikácia striedania plodín (článok 68 ods. 1 písm. a) bod v))Pomoc na teľatá dojčiacich kráv a na teľatá s organickým označením; pomoc pre chovateľov oviec a kôz; pomoc pre výrobcov mlieka v horských oblastiach (článok 68 ods. 1 písm. b))Poistenie úrody (článok 68 ods. 1 písm. d)) | Členský štát | Ovce a kozy | Počiatočný rok | Dojčiace kravy | Počiatočný rok | Strop EÚ v roku 2005 | Strop EÚ v roku 2010 | Rozpočet na základe článku 68 v rokoch 2010 – 2013 [9999] | Opis osobitnej podpory na základe článku 68 [9999] | Ovce a kozy | Dojčiace kravy | Ovce a kozy | Dojčiace kravy | Základná | Doplnková | Základná | Dodatočná | Základná | Doplnková | Základná | Dodatočná | Taliansko | Oddelené | 2005 | Oddelené | 2005 | Nevzťahuje sa | Nevzťahuje sa | Nevzťahuje sa | Nevzťahuje sa | Nevzťahuje sa | Nevzťahuje sa | Nevzťahuje sa | Nevzťahuje sa | 1277100000 | Zlepšenie kvality (hovädzie a teľacie; ovčie a kozie mäso; olivový olej; mliečne výrobky; tabak; cukor; kvetinárske výrobky) (článok 68 ods. 1 písm. a) bod ii))Striedanie plodín (článok 68 ods. 1 písm. a) bod v))Poistné na poistenie úrody, zvierat a rastlín (článok 68 ods. 1 písm. d)) | Luxembursko | Oddelené | 2005 | Oddelené | 2005 | Nevzťahuje sa | Nevzťahuje sa | Nevzťahuje sa | Nevzťahuje sa | Nevzťahuje sa | Nevzťahuje sa | Nevzťahuje sa | Nevzťahuje sa | Nevzťahuje sa | Nevzťahuje sa | Malta | Oddelené | 2007 | Oddelené | 2007 | 53000 | 18000 | 26000 | 3000 | Nevzťahuje sa | Nevzťahuje sa | Nevzťahuje sa | Nevzťahuje sa | Nevzťahuje sa | Nevzťahuje sa | Holandsko | Oddelené | 2006 | Oddelené | 2006 | 13800000 | 300000 | 10900000 | Nevzťahuje sa | Nevzťahuje sa | Nevzťahuje sa | Nevzťahuje sa | Nevzťahuje sa | 120585000 | Na vodnú dopravu (článok 68 ods. 1 písm. a) bod i))Životné podmienky zvierat (článok 68 ods. 1 písm. a) bod iv))Elektronická identifikácia a registrácia oviec (článok 68 ods. 1 písm. b))Poistenie proti nepriaznivým poveternostným podmienkam (článok 68 ods. 1 písm. d)) | Rakúsko | Oddelené | 2005 | Viazané | | Nevzťahuje sa | Nevzťahuje sa | 70578000 | 99000 | Nevzťahuje sa | Nevzťahuje sa | 70578000 | 99000 | 51600000 | Prémia na dojnice (článok 68 ods. 1 písm. b)) | Portugalsko | Viazané | | Viazané | | 21892000 | 7184000 | 79031000 | 9503000 | 21892000 | 7184000 | 78695000 | 9462000 | 133044000 | Rozsiahle manipulačné systémy pre autochtónne plemená (kravy, ovce, kozy) (článok 68 ods. 1 písm. a) bod i))Zlepšenie kvality poľnohospodárskych výrobkov (plodiny a zvieratá) (článok 68 ods. 1 písm. a) bod ii))Agroenvironmentálne opatrenia na ochranu olivového národného dedičstva a podpora na extenzívne spásanie (článok 68 ods. 1 písm. a) bod v))Na hospodársky zraniteľné typy poľnohospodárstva v sektore mlieka a oviec (článok 68 ods. 1 písm. b)) | Slovinsko | 2010 | | Oddelené | 2007 | 520000 | 178000 | 5183000 | 626000 | Nevzťahuje sa | Nevzťahuje sa | Nevzťahuje sa | Nevzťahuje sa | 49514200 | Na rozsiahly chov samíc hovädzieho dobytka a mliekarenské platby poľnohospodárom v horských oblastiach a strmých kopcoch (článok 68 ods. 1 písm. b))Udržanie chovu zvierat v poľnohospodárskych podnikoch s trvalými pasienkami (článok 68 ods. 1 písm. c)) | Fínsko | Viazané | | Oddelené | 2006 | 1200000 | 400000 | 9300000 | 600000 | 600000 | 200000 | Nevzťahuje sa | Nevzťahuje sa | 194804200 | Podpora výroby hovädzieho a teľacieho mäsa a prémia na dojnice (článok 68 ods. 1 písm. b))Opatrenia na základe bývalého článku 69 (plodiny na ornej pôde) (článok 72 ods. 3)) | Švédsko | Oddelené | 2005 | Oddelené | 2005 | Nevzťahuje sa | Nevzťahuje sa | Nevzťahuje sa | Nevzťahuje sa | Nevzťahuje sa | Nevzťahuje sa | Nevzťahuje sa | Nevzťahuje sa | 13868000 | Zlepšenie kvality (všetky sektory) (článok 68 ods. 1 písm. a) bod ii))Zlepšenie uvádzania poľnohospodárskych výrobkov na trh (všetky sektory) (článok 68 ods. 1 písm. a) bod iii))Opatrenia na základe bývalého článku 69 (kvalita/uvádzanie na trh, všetky sektory) | Spojené kráľovstvo | Oddelené | 2005 | Oddelené | 2005 | Nevzťahuje sa | Nevzťahuje sa | Nevzťahuje sa | Nevzťahuje sa | Nevzťahuje sa | Nevzťahuje sa | Nevzťahuje sa | Nevzťahuje sa | 119200000 | Škótsky režim podpory na teľatá (článok 68 ods. 1 písm. b))Opatrenia na základe bývalého článku 69 (sektor hovädzieho mäsa v Škótsku) | SPOLU | 719333000 | 223077000 | 1293021000 | 63394000 | 23347000 | 7384000 | 1013613000 | 54950000 | 5439967820 | | [9999] Zdroj: GR Európskej komisie pre poľnohospodárstvo a rozvoj vidieka, Oddelenie D1 Implementácia osobitnej podpory (článok 68 nariadenia (ES) č. 73/2009). Predbežné číselné údaje oznámené členskými štátmi, ktoré sa stále môžu zmeniť. DS/2010/03 aktualizované 5.9.2011. -------------------------------------------------- PRÍLOHA II PRODUKCIA DOBYTKA A MÄSA V EÚ (1995 – 2010) +++++ TIFF +++++ 1 EHJT = Ekvivalent hmotnosti jatočného tela v tonách. Zdroj: Eurostat Pozn.: Do roku 2004 sa údaje o produkcii mäsa týkajú EÚ-15. -------------------------------------------------- PRÍLOHA III PRIEMERNÝ POČET ZVIERAT V POĽNOHOSPODÁRSKOM PODNIKU +++++ TIFF +++++ Zdroj: Eurostat (FSS). --------------------------------------------------